Báthori Csaba

*Párhuzamosan élni*

Nekem türkiz a reggel,

neked narancs.

Te nem bírsz el a szörnyeteggel,

és úgy suhansz

éveiden túl, agyad sértve,

a vinnyogó sötétbe.

Én enyhülök, ha elfelejtem

haláli kedvem

s legalább egyedül elérem

éjjeli eleségem,

s virrasztástól szapora álom

ostoroz át a zöld világon.

Te bánattól merészen

tarolsz e semmicske vidéken,

neked elszunnyadni, az Éden,

és véred és velőd nem éppen

ötven ezer, de jó kövéren

ötezer év. Te otthonodnak

nyerted el a Teremtést,

hol az én szemem csak virraszthat

és elemészt a bujdoklás-szag.

De ma már szűk lakás a föld

és jót senki nem örökölt

s nehéz varázslatoknak

lombikja hány s hány emberöltő.

Láss örökké, ahogy a költő

élesen lát, lessük meg együtt,

hogy merre hajt még a szabadság.